text: РЕШЕНИЕ НА КОМИСИЯТА
  от 19 юни 2013 година
  за изменение на приложение II към Решение 2009/861/ЕО относно преходни мерки съгласно Регламент (ЕО) № 853/2004 на Европейския парламент и на Съвета по отношение на преработката на несъответстващо на критериите сурово мляко в някои млекопреработвателни предприятия в България
  (нотифицирано под номер C(2013) 3740)
  (текст от значение за ЕИП)
  (2013/302/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1), и по-специално член 9 от него,
  като има предвид, че:
  (1)
  С Регламент (ЕО) № 853/2004 се определят специфичните правила за хигиената на храните от животински произход за предприятията за хранителни продукти. В тези правила се включват хигиенни изисквания за сурово мляко и млечни продукти.
  (2)
  Решение 2009/861/ЕО на Комисията (2) предвижда за изброените в него млекопреработвателни предприятия в България някои дерогации от изискванията, установени в раздел IХ, глава I, подглави II и III от приложение III към Регламент (ЕО) № 853/2004. Посоченото решение се прилага от 1 януари 2010 г. до 31 декември 2013 г.
  (3)
  Съгласно Решение 2009/861/ЕО някои млекопреработвателни предприятия, изброени в приложение II към посоченото решение, могат да преработват несъответстващо на критериите мляко без отделни производствени линии.
  (4)
  На 13 декември 2012 г. България изпрати на Комисията изменен и актуализиран списък на посочените млекопреработвателни предприятия.
  (5)
  В този изменен и актуализиран списък се заличават някои предприятия, понастоящем изброени в приложение II към Решение 2009/861/ЕО, тъй като вече им е разрешено да пускат млечни продукти на пазара на Съюза, защото се счита, че отговарят на изискванията, определени в раздел IХ, глава I от приложение III към Регламент (ЕО) № 853/2004. Тези предприятия са били изброени в таблицата в приложение II към Решение 2009/861/ЕО под № 6 (1112004 „Матев-Млекопродукт“ ООД), № 16 (2712010 „Камаджиев-милк“ ЕООД), № 37 (1212022 „Милкком“ ЕООД), № 56 (BG 2612042 „Булмилк“ ООД), № 61 (1712013 ЕТ „Дениз“), № 70 (BG 1812003 „Сирма Приста“ АД) и № 78 (1812005 „ДАВ - Виктор Симонов“ ЕООД).
  (6)
  Поради това Решение 2009/861/ЕО следва да бъде съответно изменено.
  (7)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните и нито Европейският парламент, нито Съветът възрази срещу тях,
  ПРИЕ НАСТОЯЩОТО РЕШЕНИЕ:
  Член 1
  Приложение II към Решение 2009/861/ЕО се заменя с текста на приложението към настоящото решение.
  Член 2
  Адресати на настоящото решение са държавите членки.
  Съставено в Брюксел на 19 юни 2013 година.